**Dôvodová** **správa**

**I. Všeobecná časť**

Dôvodom predloženia návrhu noviel zákonov je súčasný nedostatočný stav informovanosti rodičov o pobyte detí, v čase kedy sa majú nachádzať v jasliach, materských školách, predškolských zariadeniach, základných a stredných školách aj v rámci povinnej školskej dochádzky do týchto zariadení. Súčasná legislatíva nereflektuje dostatočný záujem, aby rodičia detí umiestnených v týchto zariadeniach mali informáciu o svojom dieťati v prípade ak by došlo k neočakávanej situácii, ktorá môže mať aj tragické dôsledky.

Cieľom predloženého návrhu je najmä pomôcť rodičom, aby vedeli kde sa ich dieťa nachádza a aby boli informovaní o absencii a nedostavení sa do jaslí, predškolských zariadení škôl a školských zariadení. Ďalším cieľom návrhu je znížiť riziko možnosti „zabudnutia dieťaťa“ v autách alebo obytných priestoroch.

Návrh zákona bude mať pozitívny dopad na obyvateľov, starostlivosť a sféru zdravia.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

**II. Osobitná časť**

**K čl. I a II**

Stanovuje sa povinnosť školám, školským zariadeniam a zariadeniam pre deti a mládež informovať zákonného zástupcu dieťaťa o absencii dieťaťa v danom zariadení. Podrobnosti o forme a čase informovania by boli určené v školskom poriadku (pre školy a školské zariadenia). V dnešnej dobe nie je technicky a komunikačne problém informovať zákonného zástupcu dieťaťa o neprítomnosti dieťaťa vo vzdelávacej a výchovnej inštitúcii. Jeden telefonát pritom môže zachrániť život malého dieťaťa.

**K čl. III**

Účinnosť sa navrhuje od 1. januára 2016.